b"\n_START_ARTICLE_\nP\xc3\xb2inter\n_START_SECTION_\nHist\xc3\xb2ria\n_START_PARAGRAPH_\nL'origen dels gossos de mostra es remunta al segle XVII, quan alguns anglesos comen\xc3\xa7aren la cria de gossos de ca\xc3\xa7a que s'adequessin a la pr\xc3\xa0ctica d'aquest esport amb la novetat de l'escopeta. Com ocorre amb l'origen d'altres races canines, existeixen diverses teories sobre els or\xc3\xadgens del p\xc3\xb2inter. Alguns experts afirmen que \xc3\xa9s descendent de l'antic brac franc\xc3\xa8s mentre que uns altres diuen que el seu avantpassat es troba en el brac angl\xc3\xa8s, o fins i tot amb el brac itali\xc3\xa0._NEWLINE_L'opini\xc3\xb3 m\xc3\xa9s estesa \xc3\xa9s que va ser l'extint gos de mostra ib\xc3\xa8ric (conegut en angl\xc3\xa8s com Old spanish pointer) el pare d'aquesta estirp, ja que aquest gos estava ben definit com a tipus morfol\xc3\xb2gic i ben establert a Gran Bretanya el 1768, quan George Stubbs el va pintar sota el t\xc3\xadtol The Spanish Pointer. Els anglesos tamb\xc3\xa9 van con\xc3\xa8ixer l'antic perdiguer navarr\xc3\xa8s i est\xc3\xa0 provat que l'any 1713 despr\xc3\xa9s de signar la pau d'Utrecht, l'ex\xc3\xa8rcit angl\xc3\xa8s va introduir a Anglaterra nombrosos exemplars procedents d'Espanya i Portugal que r\xc3\xa0pidament s'estengueren per tot el territori brit\xc3\xa0nic i foren nucli gen\xc3\xa8tic de la selecci\xc3\xb3 posterior cap al modern p\xc3\xb2inter angl\xc3\xa8s. Els primers centres de selecci\xc3\xb3 d'aquesta ra\xc3\xa7a estaven a mans dels grans terratinents, militars o arist\xc3\xb2crates descendents dels militars que lluitaren a la Guerra de Successi\xc3\xb3 Espanyola. Despr\xc3\xa9s de diversos creuaments amb bloodhound i foxhound per millorar les capacitats de rastreig, llebrers per millorar la velocitat i possiblement terriers, van sorgir el p\xc3\xb2inter del nord i del sud d'Anglaterra i el p\xc3\xb2inter negre d'Esc\xc3\xb2cia, que van ser creuats repetidament amb el gos de mostra ib\xc3\xa8ric amb la finalitat de tornar a l'origen._NEWLINE_El p\xc3\xb2inter modern s'estableix a mitjan segle XIX i sorgeix d'aquests antecessors de morfologia i capa variades, sempre dins d'un tipus fort i muscul\xc3\xb3s i caps de crani ample amb l\xc3\xadnies cr\xc3\xa0niofacials convergents. El 29 i 30 de juny de 1859 es va celebrar a Newcastle upon Tyne, Anglaterra, la primera exposici\xc3\xb3 canina, on nom\xc3\xa9s s'admetien gossos de ra\xc3\xa7a p\xc3\xb2inter o setter. El guanyador va ser un p\xc3\xb2inter de color blanc amb taques marr\xc3\xb3.\n_START_SECTION_\nDescripci\xc3\xb3 de la ra\xc3\xa7a\n_START_PARAGRAPH_\nEl P\xc3\xb2inter ha estat definit com el gos de ca\xc3\xa7a per excel\xc2\xb7l\xc3\xa8ncia, en virtut de les seves cl\xc3\xa0ssiques formes. Molt velo\xc3\xa7 i incansable ca\xc3\xa7ador, orgull dels apassionats de les grans recerques per les seves grans qualitats, que sap posar de manifest sobre terrenys plans i nets. Dotat d'un fin\xc3\xadssim olfacte, sap percebre el m\xc3\xa9s lleu olor de qualsevol animal, fins i tot en climes c\xc3\xa0lids i secs. Galopador incansable, d'\xc3\xa0nim impetu\xc3\xb3s i cercador velo\xc3\xa7. Les caracter\xc3\xadstiques de la seva manera de treballar s\xc3\xb3n la mostra molt ferma, al\xc3\xa7ada i molt expressiva i la guia, decidida i vehement.\n_START_SECTION_\nCaracter\xc3\xadstiques\n_START_PARAGRAPH_\nT\xc3\xa9 un t\xc3\xb2rax bastant ample, cuixes i potes ben desenvolupades i musculoses. Peus ovalats, amb dits arquejats. Cua de mitjana longitud, gruixuda en la base, es va afinant gradualment cap a la punta, duta a nivell del cos. El pelatge \xc3\xa9s fi, curt, r\xc3\xadgid, perfectament llis i llustr\xc3\xb3s.\n_START_SECTION_\nMesures\n_START_PARAGRAPH_\nL'altura a la creu desitjada, per al mascle, \xc3\xa9s de 63 a 69 cm, per a la femella de 61 a 66 cm. En els mascles el pes oscil\xc2\xb7lar\xc3\xa0 entre els 20 i 30 kg.\n_START_SECTION_\nEsperan\xc3\xa7a de vida\n_START_PARAGRAPH_\nUsualment viuen entre 13 i 14 anys."